Kilian-saak uitgestel weens siek landdros | Netwerk24
Deur Maygene De Wee 26 Oktober 2020 11:08
Zane Kilian (39) se borgtogaansoek is Maandag in die streekhof in Bellville in Kaapstad tot 27 November uitgestel omdat die landdros siek is.
Eric Ntabazalila, woordvoerder van die nasionale vervolgingsgesag in die Wes-Kaap, het gesê dat 'n aanklag van bedrog teen Kilian ook by die saak gevoeg is. Die bedrogsaak hou verband met die Reguleringsowerheid vir die Private Veiligheidsbedryf- (Psira) sertifikaat wat Kilian se regsverteenwoordiger, adv. Eckhard Rosemann, twee weke gelede met Kilian se verskyning in die landdroshof in Bishop Lavis ingedien het.
Kilian staan tereg op aanklagte van moord, sameswering om moord te pleeg en die onwettige onderskepping van kommunikasie in verband met lt.kol. Charl Kinnear (52) se moord.
Kinnear, wat tot met sy moord 'n speurhoof by die Wes-Kaapse teenbende-eenheid was, is op 18 September voor sy huis in Sidneyvale, Bishop Lavis, deur 'n onbekende man in 'n rooi kappietop doodgeskiet.
Rosemann het met 'n vorige verskyning van Kilian in die landdroshof in Bishop Lavis gesê dat sy kliënt 'n private speurder is en daarom het hy wettig opgetree sou hy Kinnear se selfoon nagespoor het. Hy het 'n sertifikaat ingehandig ter stawing dat Kilian 'n private speurder is.
'n Netwerk24-ondersoek het egter getoon Kilian is nie by Psira geregistreer nie.
Kilian verskyn ook Dinsdag in die landdroshof in Kaapstad op 'n aanklag van sameswering om moord te pleeg. Die aanklag hou verband met die nasporing van William Booth, 'n Kaapse regsgeleerde, se selfoon in April.
Meer oor: Zane Kilian | Charl Kinnear | Kaapstad | Bishop Lavis | Bellville | Polisie | Moord | Vermoor